Tnaqqis fl-antibodies iġġenerati mit-tilqim ta' Pfizer u AstraZeneca Miktub minn Carmen Cachia Skont studju li ġie ppublikat fuq "The Lancet Journal" il-livell tal-antibodies fil-ġisem li jiġġieldu l-Covid-19 jibdew jonqsu sitt ġimgħat wara li tingħata t-tilqima kompluta ta' Pfizer u AstraZeneca. L-istess riċerka sabet li l-livell tal-antibodies iġġenerati minn dawn it-tnejn, jonqos b'aktar minn nofs wara 10 ġimgħat mit-teħid tagħhom. Ir-riċerkaturi minn università f'Londra (UCL) qalu li jekk il-livelli tal-antibodies jibqgħu jonqsu b'din ir-rata, jista' jkun li l-protezzjoni tat-tilqim tibda tonqos ukoll u dan b'mod partikolari kontra l-varjanti l-ġodda. Minkejja dan, huma qalu li għadhom ma jistgħux jgħidu meta dan jista' jseħħ. Il-"UCL Virus Watch Study" sab ukoll li l-livelli tal-antibodies huma ħafna għola wara żewġ dożi tat-tilqima tal-Pfizer milli dawk tal-AstraZeneca, magħrufa fl-Indja bħala l-Covishield. "Il-livelli ta' antibodies wara ż-żewġ dożi ta' AstraZeneca u Pfizer għall-bidu kienu għoljin ħafna u dan wisq probabbli huwa r-raġuni li wassal għal protezzjoni tajba kontra każijiet serji ta' Covid-19," qal Madhumita Shrotri mill-UCL. Fi stqarrija huwa qal li, però, fl-istudju sabu li dawn il-livelli naqsu b'mod sostanzjali f'perjodu ta' xahrejn, tlieta. F'dan l-istudju pparteċipaw aktar minn 600 persuna bl-etajiet ta' 18-il sena u 'l fuq. Ir-riżultati miksuba kienu konsistenti fil-gruppi kollha irrelevanti mill-età, ġeneru jew kundizzjonijiet tas-saħħa kroniċi. L-awturi tal-istudju saħqu li minkejja li l-implikazzjonijiet kliniċi minħabba tnaqqis fl-antibodies għadhom mhux magħrufa, xi tnaqqis kien mistenni u li r-riċerka li għaddejja bħalissa turi li t-tilqim għadu effettiv kontra każijiet serji ta' Covid-19. Skont il-Professur Rob Aldridge tal-UCL, dan it-tnaqqis fil-livelli ta' antibodies jista' jwassal għal ħtieġa ta' booster tat-tilqima. Dan b'mod speċjali għall-persuni vulnerabbli li ħadu l-AstraZeneca, l-aktar waħda li rriżultat li kellha tnaqqis fil-livelli ta' antibodies.